**Fontane wachtde up uns**

De Bus fuhr over dʼ Brügg van dʼ Tay

midden tüsken Perth un Pitlochry

Wi rullden dwars over de Stroom

Stuuv stunn Fontanes Wark vör mi

Natuurgewalten wullen driest

de hoogbeent Minsken an de Kraag

De Jung in dʼ Zug weer up de Padd

na Huus an dʼ Hillig Wiehnachtsdag

En Knall! De Zug stöört in de Flood

in Flammen un mit Funkenfüür

Man de Gewalten höögden sük

För hör de reinste Jubelfier

De Ollen reerden – deep verfehrt

Se doon mi bit vandaag noch leed

De Jung ok, de in dʼ Iesenbahn

vull Vörfreid up sien Ollen seet

Manfred Briese, ut: Un de Hund fleit La Paloma